‘நான் ஆங்கிலம் பேச வேண்டும் என்று தான் நினைக்கிறேன்; அதற்காக ஆங்கில இலக்கணம் எல்லாம் படித்து விட்டேன்; ஆனாலும் என்ன பேசுவது என்று தெரியவில்லையே!’ என்று அங்கலாய்க்கிறீர்களா? கவலையை விடுங்கள். அன்றாடம் உங்கள் வாழ்க்கையில் நடப்பதை மனத்திற்குள் இங்கிலீஷில் சொல்லிப் பாருங்கள் – நான் காலையில் எழுந்தேன்; பல் விலக்கினேன்; குளித்தேன்; துணிமணிகளை எடுத்தேன்; தேய்த்தேன் என்று தொடர்ச்சியாகச் சொல்லிப் பாருங்கள். நிறைய வார்த்தைகளைத் தேட ஆரம்பிப்பீர்கள். தொலைக்காட்சியில் கேட்கும் செய்திகளை ஆங்கிலத்தில் சொல்ல முடிகிறதா? என்று உங்களுக்குள் முயன்று பாருங்கள். செய்தித்தாள்களில் வரும் சின்னச் சின்ன செய்திகளை மொழிபெயர்க்க முடிகிறதா என்று சொல்லிப் பாருங்கள். நீங்கள் கண்ட கனவை இங்கிலீஷில் சொல்ல முடிகிறதா என்று பாருங்கள். ரொம்ப முக்கியமானது – இவை எல்லாவற்றையும் தினமும் செய்து பாருங்கள். ஒரு மொழி என்பது நீச்சலைப் போன்றது! பயிற்சியில் வர வேண்டிய ஒன்றே தவிர, படித்து வர வேண்டிய ஒன்று இல்லை. எவ்வளவு புத்தகங்கள் இருந்தாலும் எத்தனைப் பயிற்சி வகுப்புகளில் கலந்து கொண்டாலும் நீங்கள் குதித்தால் தான் நீச்சல் வரும்! மொழியாகிய கடலும் அப்படித்தான்! குதியுங்கள்! கட்டாயம் ஒரு நாள் முத்தெடுப்பீர்கள்!